Peter Kormaník

Mitroforný protojerej prof. ThDr. Peter Kormaník, PhD. (* 28. jún 1945, Litmanová† 9. január 2026, Prešov) bol slovenský teológ, liturgista, vysokoškolský pedagóg a pravoslávny kňaz. Výskumne sa zameriaval na teológiu liturgie, liturgiku a dušpastierstvo (pastierske bohoslovie) a napísal k nim učebnice, monografie a mnoho vedeckých štúdií a odborných i popularizačných článkov. Bol dekanom Pravoslávnej bohosloveckej fakulty Prešovskej univerzity v Prešove v rokoch 20002007 a vedúcim Katedry praktického a systematického bohoslovia na PBF PU v rokoch 19912011.

 Životopis 

 Pôvod a kňazská služba 
Peter Kormaník sa narodil v mnohopočetnej rodine v obci Litmanová 28. júna 1945. V roku 1962 nastúpil na štúdium pravoslávnej teológie na Pravoslávnej bohosloveckej fakulte v Prahe so sídlom v Prešove, ktoré ukončil o 4 roky neskôr. V roku 1966 sa aj oženil a 8. mája toho roku bol vysvätený prešovským biskupom Nikolajom za diakona. Dňa 21. júna 1966 bol vysvätený na kňaza tým istým biskupom Nikolajom a ustanovený za duhovného správcu cirkevnej obce Matiaška (okr. Vranov nad Topľou).

V rokoch 1967 až 1969 absolvoval základnú vojenskú službu a v roku 1969 začal pôsobiť ako správca cirkevnej obce Ubľa až do roku 1977 a od roku 1978 pôsobil ako duchovný správca Pravoslávnej cirkevnej obce v Prešove do roku 1987. Administroval aj cirkevné obce v Hrabovej Roztoke, Svetliciach a od roku 1997 bol pomocným duchovným v katedrálnom chráme v Prešove. Za 60 rokov kňazskej služby bol Peter Kormaník vyznamenaný viacerými cirkevnými vyznamenaniami.

 Akademické pôsobenie 
Peter Kormaník začal s pedagogickou činnosťou na PBF v roku 1978 ako odborný asistent a za docenta bol vymenovaný v roku 1983. V roku 1991 získal titul doktor pravoslávnej teológie na PBF UPJŠ v Košiciach a o 7 rokov neskôr, po obhájení dizertačnej práce získal titul PhD. V rokoch 19901995 bol členom Akademického senátu UPJŠ v Košiciach a predsedom Akademického senátu PBF v rokoch 19931995. Od roku 1991 do roku 2011 bol vedúcim Katedry praktického a systematického bohoslovia. Bol tiež prodekanom pre vedecko-výskumnú činnosť a školské vzťahy so zahraničím, neskôr prodekanom pre pedagogickú a výchovnú činnosť.

V roku 2000 sa Peter Kormaník stal dekanom Pravoslávnej bohosloveckej fakulty PU v Prešove a túto funkciu zastával až do roku 2007. V roku 2000 bol ocenený zlatou medailou rektora Prešovskej univerzity. V roku 2002 bol prezidentom Slovenskej republiky Rudolfom Schusterom vymenovaný za profesora pravoslávnej teológie.
náhľad|mitr. prot. P. Kormaník pri slúžení liturgie v Prešove
Peter Kormaník bol tiež členom Vedeckej rady PBF, členom Vedeckej rady PU v Prešove, členom Spoločnej odborovej komisie pre doktorandské štúdium, garantom študijného odboru Učiteľstvo všeobecnovzdelávacích predmetov: náboženská výchova a etická výchova, členom Rady informatiky PU a predsedom Edičnej komisie PBF PU v Prešove. V rokoch 20062023 bol riaditeľom Vedeckej grantovej agentúry na Slovensku a posudzovateľom projektov. V rokoch 20102026 pôsobil ako tajomník Úradu Metropolitnej rady Pravoslávnej cirkvi na Slovensku.

 Odkaz 
Peter Kormaník patril k vedúcim osobnostiam pravoslávnej teológie na Slovensku. Patril do generácie, ktorá dostala Pravoslávnu bohosloveckú fakultu na modernú úroveň a skvalitnila vedu i štúdium na tejto inštitúcii. Odchoval množstvo pravoslávnych kňazov a určil smerovanie výskumu v oblasti liturgiky. Zaslúžil sa o špičkovú reprezentáciu fakulty a množstvo ocenení svedčí o jeho neúnavnej snahe o vedu, výskum i rozvoj fakulty. V osobnom živote bol prísnym a zhovievavým človekom, poctivým vedcom a dobrým kňazom, aplikujúcim teológické princípy v každodennom živote.

 Monografie (výber) 
 Pravoslávna liturgia I., 1999
 Pravoslávna liturgia II., 2000
 Pravoslávne dušpastierstvo I. Základy všeobecnej dušpastierskej služby, 1995
 Základné sväté tajiny pravoslávnej Cirkvi : (teologicko-praktický výklad), 1996
 Liturgický rok v pravoslávnej cirkvi. : Denný, týždenný a ročný bohoslužobný cyklus., 1997
 Pravoslávne dušpastierstvo II., 2009
 Pravoslávne dušpastierstvo III., 2010

 Referencie 

Kategória:Osobnosti z Litmanovej
Kategória:Slovenskí teológovia
Kategória:Dekani Pravoslávnej bohosloveckej fakulty Prešovskej univerzity v Prešove
Kategória:Vyučujúci na Pravoslávnej bohosloveckej fakulte Prešovskej univerzity v Prešove
Kategória:Absolventi Pravoslávnej bohosloveckej fakulty Prešovskej univerzity v Prešove